Author: hesekova
Last saved by: cebulakova
Company: MPSVaR

Predkladacia správa

Návrh  zákona, ktorým sa mení a dopĺňa zákon č. 235/1998 Z. z. o príspevku pri narodení dieťaťa, o príspevku rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá a ktorým sa menia ďalšie zákony v znení neskorších predpisov vypracovalo Ministerstvo práce, sociálnych vecí a rodiny Slovenskej republiky na základe Plánu legislatívnych úloh vlády na rok 2005.
Dôvodom vypracovania predkladaného návrhu boli najmä úpravy súvisiace s narodením detí v cudzine, ako aj s tým súvisiace minimalizovanie dvojitého vyplácania príspevku pri narodení dieťaťa. 
V záujme zvýšenia priamej pomoci štátu rodinám sa navrhuje vyplácať zvýšený príspevok pri narodení dieťaťa nielen rodičom, ktorým sa narodili súčasne tri deti a viac detí, ale aj rodičom, ktorým sa narodili dvojčatá. Ročne  sa  narodí  cca 1 100 dvojčiat a  výdavky rodičov na zabezpečenie ich výbavy sa z toho dôvodu znásobujú, čo však doteraz platná právna úprava nezohľadňovala.
Predkladaný návrh zákona si nevyžaduje navýšenie finančných prostriedkov zo štátneho rozpočtu. Zvýšenie príspevku pri narodení dvojčiat alebo viac detí bude riešené v rámci kapitoly Ministerstva práce, sociálnych vecí a rodiny Slovenskej republiky. 
Návrh zákona bol predmetom vonkajšieho pripomienkového konania, ktorého vyhodnotenie je súčasťou predkladaného materiálu.
Návrh zákona bol prerokovaný v Legislatívnej rade vlády Slovenskej republiky, ktorá po zapracovaní pripomienky odporúča vláde súhlasiť s návrhom zákona v novom znení.